大茅峰
作者：梁棟
朝代：宋

paragraphs: 杖藜絕頂窮追尋，青山世路爭嶇嶔。
碧雲遮斷天外眼，春風吹老人間心。
大龍上天寶劍化，小龍入海明珠沈。
無人更守玄帝鼎，有客欲問秦皇金。
顛崖誰念受辛苦，古洞未易潛幽深。
神光不破黑暗惱，山鬼空學離騷吟。
我來俛仰一慨慷，山川良昔人民今。
安得長松撐日月，華陽世界收層陰。
一聲長嘯下山去，草木爲我留清音。